Document ID: 32010R0471

UREDBA KOMISIJE (EU) št. 471/2010
z dne 31. maja 2010
o spremembi Uredbe (ES) št. 1235/2008 glede seznama tretjih držav, iz katerih morajo izvirati nekateri ekološko pridelani kmetijski proizvodi, da se lahko tržijo v Uniji
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 834/2007 z dne 28. junija 2007 o ekološki pridelavi in označevanju ekoloških proizvodov in razveljavitvi Uredbe (EGS) št. 2092/91 (1) ter zlasti člena 33(2) Uredbe,
ob upoštevanju naslednjega:
(1)
V skladu s členom 33(2) Uredbe (ES) št. 834/2007 Priloga III k Uredbi Komisije (ES) št. 1235/2008 z dne 8. decembra 2008 o določitvi podrobnih pravil za izvajanje Uredbe Sveta (ES) št. 834/2007 v zvezi z ureditvami za uvoz ekoloških proizvodov iz tretjih držav (2) vzpostavlja seznam tretjih držav, v katerih so sistem pridelave in nadzorni ukrepi za ekološko pridelavo priznani za enakovredne tistim, ki so določeni v navedeni uredbi. V skladu z novimi vlogami in informacijami, ki jih je Komisija prejela od tretjih držav od zadnje objave seznama, je treba upoštevati nekatere spremembe in jih dodati ali vstaviti na seznam.
(2)
Avstralski organi so Komisijo obvestili, da se je en nadzorni organ preoblikoval in spremenil svoje ime. Avstralski organi so Komisiji predložili potrebna jamstva, da novi preoblikovani nadzorni organ izpolnjuje pogoje iz člena 8(2) Uredbe (ES) št. 1235/2008.
(3)
Nekateri kmetijski proizvodi, uvoženi iz Japonske, se zdaj tržijo v Uniji v skladu s prehodnimi določbami iz člena 19 Uredbe (ES) št. 1235/2008. Japonska je Komisiji predložila zahtevek za vključitev na seznam iz Priloge III k navedeni uredbi in v skladu s členoma 7 in 8 navedene uredbe predložila zahtevane informacije. Proučitev teh informacij in posledična razprava z japonskimi organi je privedla do ugotovitve, da so v navedeni državi pravila za pridelavo in nadzor ekoloških proizvodov enakovredna tistim iz Uredbe (ES) št. 834/2007. Komisija je na kraju samem proučila pravila pridelave in nadzorne ukrepe iz člena 33(2) Uredbe (ES) št. 834/2007, ki se na Japonskem dejansko uporabljajo. Zato mora Komisija vključiti Japonsko na seznam iz Priloge III k Uredbi (ES) št. 1235/2008.
(4)
Uredbo (ES) št. 1235/2008 je zato treba ustrezno spremeniti.
(5)
Ukrepi iz te uredbe so v skladu z mnenjem regulativnega odbora za ekološko pridelavo -
SPREJELA NASLEDNJO UREDBO:
Člen 1
Priloga III k Uredbi (ES) št. 1235/2008 se spremeni v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 31. maja 2010

Labels: 7
3
17
5